# மருத்துவர் சர்மிளா

**மருத்துவர் சர்மிளா** (*Dr. Sharmila*) என்பவர் இந்திய மருத்துவர், தொலைக்காட்சி மற்றும் திரைப்பட நடிகை ஆவார். இவர் இரவு நேர விஜய் தொலைக்காட்சி நிகழ்ச்சியான புதிரா புனிதமா மூலம் அறிமுகமானார். இந்த தொடரில் இவர் என். மாத்ருபூதத்துடன் நடித்தார். இந்த தொடர் இவரைப் பிரபலமாக்கியது. இதன் பின்னர், இவர் தமிழ் மற்றும் மலையாளத்தில் பல்வேறு தொலைக்காட்சித் தொடர்களிலும், தமிழ்த் திரைப்படங்களிலும் நடித்தார்.  

## வாழ்க்கை வரலாறு
சர்மிளா மருந்து சம்பந்தப்பட்ட தொழில் புரியும் கோதண்டராமன் என்பவரின் மகளாகப் பிறந்தார். இவர் சிஎஸ்ஐ பள்ளியில் படித்து பின்னர் மருத்துவ பட்டம் பெற்றார். இவர் கோபாலகிருஷணன் என்பவரின் வழிகாட்டுதலின் கீழ் பத்து வருடங்கள் பரதநாட்டியத்தைக் கற்றுக்கொண்டார். இவர் தொலைக்காட்சி தயாரிப்பு நிர்வாகியான ஏ. எல். மோகனை மணந்தார், ஆனால் பின்னர் இவர்கள் விவாகரத்து பெற்றனர்.  

பின்னர், சர்மிளா, விடுதலைச் சிறுத்தைகள் கட்சி (விசிக) உறுப்பினரான எஸ்.எஸ்.பாலாஜியை மணந்தார். இவ்விணையருக்கு 28 திசம்பர் 2004 அன்று ஒரு மகள் பிறந்தார்.  

## தொலைக்காட்சிப் பணி
இவர் பிரபல தொலைக்காட்சிகளில் *ஹீரோ ஹீரோயின்* (சன் தொலைக்காட்சி), *கேண்டிட் கேமரா* (சன் தொலைக்காட்சி), புதிரா புனிதமா? (விஜய் தொலைக்காட்சி), வினாடி வினா நிகழ்ச்சி (ஜெயா தொலைக்காட்சி), இந்த வாரம் இவர் (விஜய்) உள்ளிட்ட பல தொலைக்காட்சித் தொடர்களில் நடித்துள்ளார்.  
இவர் ஒரு சில மலையாளத் தொலைக்காட்சித் தொடர்களிலும் நடித்துள்ளார். இவர் நடித்த மலையாள தொலைக்காட்சித் தொடர்களாக *நந்தினி ஊப்பால்*, தேவிமாக்த்மியம், கருத்தமுத்து, அம்மே மகமாயி முதலியன. அண்மையில் இவர் நடித்துவரும் தமிழ்த் தொலைக்காட்சித் தொடர்களாகக் கடைக்குட்டிச் சிங்கம் (விஜய் தொலைக்காட்சி), தாழம்பூ, தமிழ்செல்வி, சந்திரலேகா (சன் தொலைக்காட்சி), பூவே உனக்காக, மகராசி முதலியன. தமிழ் மலையாளம் என இருமொழியிலும் 50க்கும் மேற்பட்டத் தொலைக்காட்சித் தொடர்களில் நடித்துள்ளார்.  

## திரைப் பணி
தொலைக்காட்சித் தொடர்களைத் தவிர தமிழ், தெலுங்கு, மலையாளம் உள்ளிட்ட பிறமொழித் திரைப்படங்களிலும் நடித்துள்ளார். 1997இல் காதலி என்னும் திரைப்படத்தில் நடிக்க துவங்கிய இவரின் திரைப்படங்களின் பட்டியல் அட்டவணையில் கொடுக்கப்பட்டுள்ளன.  

| 1997 | *காதலி* | நேர்காணல் செய்பவர் |  |
| --- | --- | --- | --- |
| 1998 | *பொன்மனம்* | பிரியா |  |
| 2000 | *சின்ன சின்ன கண்ணிலே* |  |  |
| 2001 | *சிட்டிசன்* | பாயின் மனைவி |  |
| 2001 | பார்த்தாலே பரவசம் |  |  |
| 2002 | *ஒன்னமான்* | ரவிசங்கரின் சகோதரி | மலையாள படம் |
| 2009 | *படிக்காதவன்* | கவிதா |  |
| 2010 | *பலே பாண்டியா* | பாண்டியாவின் தாய் |  |
| 2011 | *மாப்பிள்ளை* | சரவணனின் சகோதரி |  |
| 2011 | *நர்த்தகி* |  |  |
| 2013 | *கல்யாண சமையல் சாதம்* | ரகுவின் அத்தை |  |
| 2014 | *மருமுனை* |  |  |
| 2014 | *ஐந்தம் தலைமுறை சித்த வைத்திய சிகாமணி* |  |  |
| 2016 | *பூஜ்யம்* | சர்மிளா |  |
| 2017 | *காதலி* | பாந்தவியின் தாய் | தெலுங்கு படம் |
| 2018 | *யெண்ட தலையில யென்ன வெக்கல* |  |  |
| 2020 | *என்டா தலைமேலே என்ன வெக்கிலே* | } |  |
- *குறிப்பிட்டப் படங்களைத் தவிர பிற படங்கள் தமிழ் மொழித் திரைப்படங்கள் ஆகும்*

## யூடியூப் பணி
24 பிப்ரவரி 2022 அன்று, "சர்மிளா டாக்கீஸ்" என்ற யூடியூப் வலையொளியின் தொடக்கத்தை அறிவித்தார். முதலில் அரசியல், சமூகம், கலை, இலக்கியம், உணவு, வாழ்க்கை, உடல்நலம், நாடகத் தொடர் மற்றும் திரைப்படம் ஆகிய தலைப்புகளில் காணொளிகளை வழங்கிய இவ் வலையொளி, பின்னர் அரசியலை முதன்மைத் தலைப்பாகக் கொண்டது. ஏனைய தலைப்புகளை (ஆடைப் பாங்கு, அறிவியல், வரலாறு உள்ளிட்டவை) பேசுவதற்காக 1 டிசம்பர் 2024 அன்று "சுடர்" என்ற பெயரில் மற்றொரு சேனல் அறிவிக்கப்பட்டது.  

## விருதுகள்
இவர் Www.isai24x7.com இணையதள நிறுவனத்திலிருந்து வாழ்நாள் சாதனையாளர் விருதினையும், கருத்தமுத்து தொடரில் நடித்ததற்காக சிறந்த கதாநாயகிக்கான 2015ஆம் ஆண்டு ஆசியநெட் தொலைக்காட்சி விருதினை பெற்றார். பகல் நிலவு தொலைக்காட்சி தொடருக்காக 2017ஆம் ஆண்டு சிறந்த எதிர்மறை பாத்திரத்திற்கான விஜய் தொலைக்காட்சி விருதுகளுக்காப் பரிந்துரைக்கப்பட்டார்.